《同蔡持正长官观齐景茜虞部家藏远祖成公监修国史诰》
宋代·郭祥正

禀禀齐成业，得之权公碑。逢时初多难，退密安庭闱。

深怀经纶策，起佐虎罴师。省郎拜侍御，出赈关中饥。

俄登谏诤列，忤旨领一麾。徐迁河南府，法令严张施。

宿奸即诛殄，和气回霜威。德宗治勤劳，器公达精微。

付之元化柄，庶绩几纯熙。兼职在国史，直笔信不疑。

皇皇君臣际，忠孝世所推。宜其源流长，千载尚弗遗。

于今见远孙，大雅敦形仪。银章佩县印，白玉涵山辉。

丈人与先翁，登科实同时。相逢进馀烈，语讫及祖基。

家传唐相诰，绨袭常亲携。焚香俾一读，令我增叹嘻。

玺文俨如新，是亦权公词。顾郑崔许辈，其名各亲题。

邈然想高风，拂拂云雾披。芬芳一何远，阴德未少隳。

几经兵火馀，定有神物持。不落他人家，后嗣贤可知。

请令妙绝手，模将刻瑶琪。传之固无穷，永作来孙规。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。